## Rješenje kojim se nalaže društvu Sunturist Travel Agency d.d., Zadar, da u roku od 60 dana od dana dostave ovog rješenja, Središnjoj depozitarnoj agenciji, ...

### NN 128/2007 (14.12.2007.), Rješenje kojim se nalaže društvu Sunturist Travel Agency d.d., Zadar, da u roku od 60 dana od dana dostave ovog rješenja, Središnjoj depozitarnoj agenciji, ...

# HRVATSKA AGENCIJA ZA NADZOR FINANCIJSKIH USLUGA

**3663**

Na temelju odredbi članka 15. stavak 1. točka 2. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«
broj 140/05) i članka 15. stavak 2. Zakona o tržištu vrijednosnih papira
(»Narodne novine« br. 84/02, 138/06), Hrvatska agencija za nadzor financijskih
usluga, u predmetu izvršenja obveze dostave Središnjoj depozitarnoj agenciji
d.d., Zagreb, radi dematerijalizacije, podataka o vrijednosnim papirima i
njihovim vlasnicima iz knjiga dionica ili registra izdavatelja za društvo
Sunturist Travel Agency d.d., Zadar, Obala kneza Branimira 9, na sjednici
održanoj 29. studenoga 2007. godine, donijela je

## RJEŠENJE

I. Nalaže se društvu Sunturist Travel Agency d.d., Zadar, Obala kneza Branimira
9, MBS 060163603, da u roku od 60 dana od dana dostave ovog rješenja, Središnjoj
depozitarnoj agenciji, radi dematerijalizacije, dostavi podatke o vrijednosnim
papirima i njihovim vlasnicima iz knjiga dionica ili registra izdavatelja, te da
Hrvatskoj agenciji za nadzor financijskih usluga dostavi dokaz o učinjenom.
II. Ovo rješenje objavit će se u »Narodnim novinama«.

```
Obrazloženje
```

Hrvatska agencija za nadzor financijskih usluga (dalje u tekstu: Agencija) je u
predmetu klase: 451-04/07-01/3, uvidom u podatke Središnje depozitarne agencije
(dalje u tekstu: SDA), utvrdila da društvo Sunturist Travel Agency d.d., Zadar,
Obala kneza Branimira 9 (dalje u tekstu: Izdavatelj), sukladno odredbama članka
159. stavak 3. Zakona o tržištu vrijednosnih papira (»Narodne novine« broj
84/02, 138/06, dalje u tekstu: ZTVP) i članka 2. stavak 1. alineja 5. Odluke o
rokovima i načinu dostave podataka o vrijednosnim papirima i njihovim vlasnicima
iz knjiga dionica ili registra izdavatelja u depozitorij Središnje depozitarne
agencije (»Narodne novine« broj 140/02, dalje u tekstu: Odluka) do 31. svibnja
2003. godine, a niti naknadno, nije dostavilo podatke o dionicama i njihovim
vlasnicima.
Naime, odredbom članka 159. stavak 3. ZTVP-a, propisano je da dionička društva
koja se ne smatraju javnim dioničkim društvima u smislu navedenog zakona, a koja
prije njegova stupanja na snagu nisu izdala isprave o dionicama niti su ih
izdala kao nematerijalizirane vrijednosne papire u kompjutorskom sustavu SDA, su
obvezna, radi dematerijalizacije, u rokovima i na način koji propiše SDA, a
odobrava Agencija, dostaviti podatke o vrijednosnim papirima i njihovim
vlasnicima iz knjiga dionica ili registra izdavatelja.
Izdavatelj je dioničko društvo čija tvrtka započinje slovima abecednog reda od O
do Š, te je sukladno odredbi članka 2. stavak 1. alineja 5. Odluke bio obvezan,
najkasnije do 31. svibnja 2003. godine, u svrhu dematerijalizacije, dostaviti
SDA podatke o dionicama i njihovim vlasnicima iz knjige dionica ili registra, a
što nije učinio.
U postupku koji je prethodio donošenju ovog rješenja, Izdavatelj je 7. ožujka
2007. godine pismenom Agencije pozvan da se u roku od 7 (sedam) dana od dana
primitka pismena, očituje o razlozima nepostupanja po navedenim odredbama ZTVP-a
i Odluke te da bez odgode postupi po naprijed navedenim zakonskim odredbama.
Dana 21. ožujka 2007. godine Izdavatelj je izvijestio Agenciju da će hitno
postupiti po navedenim odredbama ZTVP-a i Odluke i dostaviti Agenciji dokaz da
je postao član-izdavatelj SDA.
Uvidom u podatke SDA utvrđeno je da Izdavatelj nije postao član – izdavatelj SDA.
Slijedom navedenog, a sukladno odredbama članka 15. stavak 2. ZTVP-a, kojim je
propisano da će u slučaju utvrđenih nedostataka i nepravilnosti Agencija
rješenjem naložiti poduzimanje radnji koje pridonose uspostavljanju zakonitosti
i usklađivanju rada sa zakonima i drugim propisima, odnosno izreći mjeru
propisanu navedenim zakonom, valjalo je riješiti kao u točki I. izreke rješenja.
Sukladno odredbi članka 8. stavak 4. Zakona o Hrvatskoj agenciji za nadzor
financijskih usluga (»Narodne novine« broj 140/05), ovo rješenje objavit će se u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-043-02/07-01/3
Urbroj: 326-111/07-2
Zagrebu, 29. studenoga 2007.

Predsjednik Uprave
**Ante Samodol**, v. r.

Rješenje, NN 128/2007-3663
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)